黄辉
自军庄寻滴水岩下作
老龙攫天来，神工郁随从。
振鬛生群峦，触颔尽虚空。
有地皆天行，是石作水用。
小龙引双须，顾盼左右纵。
裾裔互蔽亏，扃锁绝耘种。
飞锡从何来，浩劫开蒙崿。
何意摩尼珠，流光及微昪。
愧非娑竭居，邂逅备禅诵。
添香无所有，滴泉或堪供。
山王诸眷属，大小悉相奉。
藕孔不厌藏，蜜脾附滋众。
横叠拓胸蟠，旁凿袪脾痛。
刹竿昨初建，有客远来共。
容足行汗漫，置身等飞动。
玉乳试仙芽，珠果分山俸。
千峰在按膝，直若堂视弄。
两庑夹帝青，河光冷相送。
灏气吐阳厂，冷风扇阴洞。
绝壁度微柯，鸠栖谢危栋。
自云冬腊和，差苦结夏冻。
同心笑相语，兹游适秋仲。
二仪正平叶，万象足抟控。
羲辔投西腋，蟾宫隐东弄。
宿鸟乱林影，星辰忽奔迸。
呗声俄阒寂，秋虫绝喧哄。
空响何处来，使我不成梦。
披图昔神摇，俗氛苦醯瓮。
今来将早鸿，幸尔辞鞿鞚。
振衣恺风随，始觉微尘重。
乐矣莲花国，兹游更无缝。